text: Betjente med maskinpistoler i stor politiaktion
  28 juni 2017 kl. 18.24
  En større politiaktion udspandt sig torsdag aften i Sønderborg. I aktionen deltog blandt andet flere betjente med maskinpistoler. 
  En større gruppe betjente – blandt andet flere betjente med maskinpistoler - er lige nu til stede på Kærvej i Sønderborg. Her er de i gang med en større politiaktion, oplyser Syd- og Sønderjyllands Politi til TV SYD.
  - Det er en anholdelses- og ransagningsaktion. Mere kan jeg ikke sige på nuværende tidspunkt, oplyser vagtchef Søren Strægaard fra Syd- og Sønderjyllands Politi til TV SYD.
  Hvor mange betjente deltager ved aktionen? 
  - Det vil jeg ikke udtale mig om, siger vagtchefen. 
  Hvorfor bærer flere af betjentene maskinpistoler?
  - Det er for vores egen beskyttelses skyld.
  Kærvej ligger i samme område, hvor der sidste år blev begået et drabsforsøg – og i forrige weekend blev en mand skudt i benet ved boligblokkene på Nørager, der ligger tæt på netop Kærvej. Har aktionen en forbindelse til nogle af de sager?
  - Det kan jeg ikke kommentere på, slutter vagtchefen.
  Politiet oplyser onsdag aften på Twitter, at de ikke har yderligere oplysninger i sagen lige nu. De forventer at fortælle nærmere om aftenens aktion torsdag morgen. 
  Ifølge JydskeVestkystens oplysninger er mindst en person dog blevet anholdt i forbindelse med dagens politiaktion. 
  TV SYD følger sagen.
  